Diari Oficial de la Generalitat Valenciana


Sumari del DOGV 4901, del 13-12-2004 (2004/12627)

Informació pública de la modificació puntual del PGOU referent a l'àmbit MP-1.
------------------------------------------------------------------------------

### Dades del document

Número de DOGV
:   4901

Data del DOGV
:   13-12-2004

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2004/12379


Organisme emissor
:   Ajuntament de Sagunt

Tipus de document
:   Anunci

Informació pública de la modificació puntual del PGOU referent a l'àmbit MP-1. [2004/M12123]
  
Mitjançant la present resolució us signifique que l'alcaldessa presidenta, en virtut de les atribucions que li conferix la llei, amb data 24 de maig de 2004, ha dictat la present resolució:
  
Resolució de l'Alcaldia número 1351.
  
Expedient 4/8241 QK. Sol·licitud de redelimitació de l'àmbit MP-1 del PGOU.
  
Vista la sol·licitud, de data 23 de gener de 2004, R. E. número 2770, plantejada per l'entitat Mercadona, SA, per la present resolució s'informa:
  
Sobre el dit punt ja es va informar en data 11 d'agost de 1999, en els termes següents:
  
«Vista la proposta presentada per Mercadona, és necessari fer les consideracions següents:
  
1) Abast d'esta. No es tracta només d'una mera redelimitació de la unitat, que comporte un mer canvi en l'àmbit de gestió sinó que comporta al seu torn la modificació d'una altra sèrie de punts. En concret:
  
- Canvi de règim d'alineacions.
  
- Canvi del règim d'usos de diverses parcel·les.
  
Això comporta, al canviar-se diversos extrems de l'ordenació detallada, que no és possible articular un simple procediment de canvi de delimitació d'una unitat de gestió (article 33 de la LRAU) sinó que és necessària una modificació del planejament vigent, en concret del PGOU, per tractar-se de sòl urbà.
  
2) L'objectiu principal de la proponent és excloure de l'àmbit d'actuació aquelles parcel·les en què de facto hi ha un ús residencial consolidat. Tal ús és incompatible amb les previsions del planejament. Es troba en estos moments en una situació de fora d'ordenació. Quan es procedisca a l'execució sistemàtica de la unitat això determinarà la seua eliminació, amb les corresponents compensacions que legalment pertoquen.
  
El proponent pretén evitar els conflictes que això generaria mitjançant l'exclusió de l'àmbit delimitat.
  
Això comportaria un canvi de qualificació de les 6 parcel·les afectades.
  
No es jutja convenient l'exclusió de la dita unitat i això per diversos motius:
  
- Es generaria una bossa de 6 parcel·les sense les condicions d'urbanització idònies. Urbanització que seria a més de més difícil viabilitat per reduir-se encara més l'àmbit d'actuació.
  
- Junt amb la urbanització en si, cal tindre en compte que seria necessari ajustar l'alineació de dos dels habitatges, circumstància que en cas d'excloure-les de l'àmbit d'actuació es veuria dificultada. Fins i tot es convertiria en pràcticament inviable en el cas que es procedira a una execució aïllada o asistemàtica, donada la forma d'assumpció de la possible compensació a favor dels propietaris afectats.
  
La veritat és que hi ha una realitat en la dita illa i és l'ús residencial de les 6 parcel·les.
  
Si la voluntat municipal de decisió passa per respectar eixa situació i no procedir a eliminacions traumàtiques, això s'ha de fer de manera que es compagine o coordine amb una solució que comporte la no creació d'una bossa sense urbanitzar i sense ajustar a l'ordenació urbanística fixada pel pla. Sobretot si es té en compte que està ubicada en una zona de nova implantació, subjecta a distintes actuacions sistemàtiques.
  
Per a això es jutja que l'oportú seria no excloure'l de l'àmbit on està contemplat i procedir a un canvi de calibratge de manera que l'ús residencial siga tolerat allí on efectivament es troba materialitzat. D'esta manera, quan s'executen les previsions de planejament no seria necessari procedir a l'eliminació dels habitatges, ja que estos no serien incompatibles.
  
Això comportaria una proposta de modificació de l'article 141 del PGOU, en el sentit de permetre ús residencial/habitatges allí on es constate que efectivament es troba materialitzat actualment.
  
Junt amb este punt, està el referent al reajustament de distàncies a límits, ja que es pretén l'exempció del paràmetre de 3 m, respecte a tres dels sentits de la ubicació de l'ús comercial.
  
En este sentit indicar el següent:
  
- En tot cas s'hauria de garantir el compliment de la reserva d'aparcament.
  
- La no exclusió de les parcel·les que actualment disposen d'habitatges suposaria que no augmentaria el coeficient de cessió de sòl.
  
- El fet que la proposta presentada supose que en el límit nord es deixe una distància a límits de 5 metres en compte dels 3 obligatoris, podria compensar eixa exigència per algun o la resta dels punts de l'actuació prevista...»
  
Les premisses respecte de l'informe emés en eixa data han canviat, i això a causa de la circumstància que amb posterioritat s'ha procedit a aprovar definitivament el pla parcial de l'àmbit SUP-2 est, que canvia l'ordenació de l'illa confrontant, en els termes que assenyala l'arquitecte municipal en el seu informe.
  
En eixe sentit, l'arquitecte municipal ha informat, en data 3 de febrer de 2004, el següent:
  
«Es presenta una proposta de modificació del perímetre de la unitat d'execució MP-1, agregada al PGOU en ocasió del text refós aprovat en 1997. Es tracta de gestionar una illa destinada a activitats no residencials que tenen com a intenció inicial en el moment de redactar el PGOU servir d'ubicació a un mercat de barri.
  
L'empresa Mercadona va adquirir part dels terrenys a fi de construir en ells una de les seues instal·lacions alimentàries. Va tramitar davant de l'Ajuntament un expedient de modificació (20/1999) que va ser informat desfavorablement a causa de l'afecció de les alineacions del límit oest.
  
I és que l'illa inclou uns habitatges que estan actualment ocupats, dos d'ells fora d'ordenació, a més de l'ús incompatible residencial, per l'afecció de les alineacions del límit oest. Acceptar l'original proposta haguera suposat en la pràctica el manteniment sine die de les mitgeres posteriors d'eixos habitatges.
  
Al tramitar-se (i aprovar-se) el pla parcial del SUP-2 est, amb la modificació de la zona verda perimetral, eixe inconvenient desapareix al deixar sense efecte la prolongació del carrer de Canàries, per la qual cosa es presenta novament la proposta de redelimitació.
  
Quedarien no obstant això, dos aspectes per dilucidar:
  
El tema dels usos incompatibles dels actuals habitatges, només quedaria resolt a través d'una modificació puntual del PGOU. Exigiria un augment proporcional dotacions públiques.
  
El tema de la urbanització. Si s'accepta la sol·licitud caldria determinar les deficiències de les actuals infraestructures i incorporar-les com a obres obligatòries externes a l'àmbit, ja que, si no es fa, quedarien com a obres pendents no resoltes a causa d'eixa redelimitació de la unitat d'execució original»
  
Com a precisions a tal informe, caldria assenyalar el següent:
  
1) S'està davant d'una modificació puntual de planejament l'objecte del qual seria el següent:
  
- Redelimitació de l'àmbit de gestió conjunta. Els 6 habitatges i els seus vials quedarien exclosos de tal àmbit, i el seu tractament seria el d'actuacions aïllades.
  
- Canvi dels paràmetres de dret subjectius de la promoció, que es veurien reduïts, passant d'un aprofitament tipus 1,72 m2t/m2 sòl a un aprofitament tipus d'1,63 m2t/m2sòl. En este sentit, no es gaudix d'un AT d'1,97 com diuen els interessats sinó d'1,72. No obstant això, s'observa com la proposta que plantegen reduïx este paràmetre, per la qual cosa no es plantegen inconvenients de cap tipus.
  
Es canvia el règim d'alineacions, als efectes de guardar una coherència amb les alineacions definides pel pla parcial del SUP-2 est.
  
Canvi de qualificació dels terrenys exclosos de l'àmbit de gestió. On hui es preveuen usos no residencials caldria establir la qualificació usos tolerats: usos comercial/residencial.
  
2) Precisions i condicionants:
  
a) Els carrers actualment existents i que servixen d'accés als habitatges consolidats, hauran de ser urbanitzades a càrrec de la unitat redelimitada MP-1.
  
En conseqüència, l'annex d'urbanització que ha d'acompanyar a la sol·licitud de llicència d'obres del futur centre comercial, haurà de contemplar la necessària dotació de servicis al dit carrer d'Anouer. En este sentit, en data 3 de maig de 2004, R.E. número 16.743, s'ha manifestat el compromís per l'entitat sol·licitant de procedir a la urbanització al seu càrrec de tal aspecte.
  
b) Els usos residencials preexistents definixen els paràmetres màxims d'edificació de futurs usos residencials, de manera que la demolició i construcció d'obra nova no podrà suposar un increment del volum existent.
  
c) No es detecta increment de volum de cap tipus que justifique un increment dels terrenys dotacionals. No obstant això, les superfícies dotacionals públiques s'incrementen com a conseqüència del canvi de planejament, al definir-se les alineacions del carrer d'Anouer, que es creguen noves.
  
d) Els paràmetres de gran superfície comercial segons la normativa sectorial en el nostre terme municipal són els de 1.000 m2, amb els règims especials d'autorització que comporta la implantació d'un centre comercial d'eixe tipus. L'ordenació que en estos moments s'aprova, com que no habilita nous usos comercials en la zona (sinó tot el contrari, la seua reducció), no entra a prejutjar este aspecte, que caldrà comprovar en el seu moment, a l'hora de tramitar les oportunes llicències i es concrete el local a implantar.
  
Procediment a seguir: s'està davant d'una modificació puntual de planejament, respecte de l'ordenació detallada, en sòl urbà.
  
L'ordenació detallada és una competència municipal.
  
El capítol II del títol II de la Llei 6/1994, Reguladora de l'Activitat Urbanística (LRAU) regula el procediment d'aprovació definitiva municipal.
  
En concret, caldrà atendre les següents regles procedimentals:
  
Article 46 de la LRAU: 3. La informació pública s'anunciarà mitjançant un edicte publicat en un diari d'informació general editat a la Comunitat Valenciana i posteriorment o simultàniament en el Diari Oficial de la Generalitat Valenciana, i s'avisa de la possibilitat de formular al·legacions, proposicions juridicoeconòmiques en competència i alternatives tècniques. No és preceptiva la notificació formal i individual als propietaris afectats, però, abans de la publicació de l'edicte, caldrà remetre avís amb el seu contingut al domicili fiscal dels qui consten en el cadastre com a titulars de drets afectats per l'actuació proposada.
  
A la vista del que s'ha exposat, resolc:
  
Primer
  
Sotmetre a informació pública la proposta de modificació puntual del PGOU, referent a l'àmbit MP-1, que té com a objecte la redelimitació de l'àmbit, així com permetre com a ús tolerat el residencial, allí on este és preexistent. Tot això en els termes de la documentació de data 23 de gener de 2004, i amb els matisos indicats en la part expositiva.